Liyakhuphuka Okwethusayo Inani Lababanjwa BeleCovid eZimbabwe
Abantu abakade bevakatshile elizweni bevela kweleSouth Africa ngekhefu leKhisimusi bakhala ngenhlawulo yokuhlolwa ukuze bathole ingwalo eziveza ukuba abala mkhuhlane i-COVID certificate, edingeka ukuba benelise ukuhamba bebuyela emsebenzini emzansi.
BULAWAYO — Ukukhuphuka kwenani labantu ababanjwa beleCovid eZimbabwe sokwenze uHulumende athathe isinqumo sokubuyela kuhlelo lokuvalela abantu ezindlini olweLockdown ukuze kwehliswe ukumemetheka komkhuhlane lo. Udokotela Bathabile Dlamini usola uzulu ngokungalandeli iziqondiso zokuzivikela. “Thina njengenhlanganiso yel am for Bulawayo sikhathazekile kakhulu ngalokhu ngoba kuyabonisa ukuthi abantu bathe bayekethisa kuma communities ibanga elingahanjwa ligciwane l eCovid 19 so akuncedi ukuthi sikhangele ukuthi kungabe kwenziwani khathesi yiso isikhathi sokuthi sithathe isinqumo sokuthi konke esikwenzayo sibone ukuthi siyananzelela kubalululekile ukuthi sizivikele ngendlela zonke.” Unkosikazi Melissa Ndlovu isakhamuzi sakoBulawayo uthi umumo okhona manje ubangelwa yikuthi iZimbabwe ibisiyekethise iziqondiso zeCovid. “Kulesikhathi lapha eke yabamba koBulawayo akuzange kwenziwe lutho kodwa khathesi sesigijinyiswa ngoba sekuyiHarare abantu babusy bathenga izinto bejahile belungisela lokhu okungekho kuhle nxa sikhangela ukuthi abantu abala lutho.” Umnunzana Dalubuhle Moyo isakhamuzi seNkulumane uthi ikhefu leli yilo elenze ukuthi inani likhuphuke kangaka. “Siyabonga okwenziwe ngumphathi ukubana akubone ukuthi besekusiba luhlupho lokhu ade sekusenzakala ngama cases eCovid ukuthi afake iLockdown laloba kubuhlungu kunje kunguJanuary kodwa siyabonga ukuthi ukunanzelele asifuni ukucina sibalwa emaphepheni njengakwamanye amazwe.” Kusenjalo izizalwane zeZimbabwe esezizama ukuphindela kweleSouth Africa zikhala ngendleko yokuhlawulela ukuhlolwa ukuba kazila COVID 19, ukuze zithole incwadi zokuphindela emuva. Unkosikazi Senzeni Ncube ngomunye wabakade bevakatshele izihlobo eZimbabwe ohlala kwele South Africa. “Sekulobunzima ngoba sijunyiwe imali zokuyatester asilazo ngoba lathi khonale besingasebenzi khathesi sokumele sibuyele iLockdown iqala kusasa kodwa asikabi lolutho olubambekayo ngenxa yokuswelakala kwemali.” Ngekhefu abantu abanengi bebevakatshile ukuyabona izihlobo labangane eZimbabwe lokwenza imicimbi lamadili okujabulela iKhisimusi lomnyaka omutsha. Lokhu kwenze iCOVID yamemetheka ngesiqhubu esethusayo. Abantu abangamakhulu ayisikhombisa lamatshumi ayisikhomisa lane, 774, babanjwe iCovid-19 eZimbabwe ngokutshona kwelanga layizolo. Lokhu kwethuse abanengi ngoba lelinani lethuse ilizwe lonke ngoba kuyilo eliphezulu elizweni selokhe kwaqhamuka lumkhuhlane ngoMbimbitho womnyaka odluleyo. Abathathu ababulawe yilumkhuhlane izolo, bakhuphule inani lasebetshonile laya kwabangamakhulu phose amane-380. Asebefunyenwe belomkhuhlane lo selokhe waqhamukayo sebezinkulungwane ezedlula ezilitshumi lanhlanu -15,265. Asebepholile bazinkulungwane ezedlula ezilitshumi lanye-11,574, abalokhe begula bona sebezinkulungwane ezedlula ezintathu-3,311.